मैं ‘आप’ में शामिल होना चाहता हूँ , क्योंकि यह वर्तमान दूषित राजनीति का विकल्प बनकर खड़ी है- ‘आप’ बेईमान राजनीति की जगह ईमानदार राजनीति का उद्घोष है। जनता में खैरात बाँटने की जगह सत्ता सौंपने वाली पार्टी है। पुराने खतरनाक ढाँचे की जगह नवीन ढाँचे को लाने का इरादा रखनेवाली पार्टी है। यह तभी संभव होगा जब संविधान में संशोधन होगा और संशोधन तभी होगा जब इसे दो तिहाई बहुमत मिलेगा। लेकिन बहुमत लेने के लिए हमें क्रांति के पक्ष में पूरे देश में हवा बहानी है। इस बात के प्रति सजग रहना है कि हमारे बीच पुरानी राजनीतिक मानसिकता के लोग हावी न हों। ‘आप’ चुनाव हार जाय, यह मुझे मंजूर है, लेकिन वोट के लिए पुरानी राह पर चल पड़े , यह नामंजूर है। जो सफलता को मुट्ठी में बाँधकर चलना चाहते हैं, वे गलत लोग हैं। आज की राजनीति में यही तो है- हर हाल में चुनाव जीतो, चाहे इसके लिए जो भी करना पड़े। इसी राजनीति ने तो तबाह किया है देश को।